Diane Keaton

D **Diane Keaton** (* 5. Jänner 1946 as *Diane Hall* z Los Angeles, Kalifoornie; † 11. Oktoober 2025 au deert) isch e US-amerikaanischi Schauspiileri, Filmbroduzänti un -reschiseeri gsii. Internazionaal het me si gchännt dur d Roll vu dr Kay Adams, em Gspuusi un dr speetere Frau vum Michael Corleone, in Mafiaepos *Der Pate* (1972) Francis Ford Coppola un in dr Fuurtsetzige *Der Pate II* un *Der Pate III*. Fir ire Daarstellig vu dr Annie Hall in *Der Stadtneurotiker* (1977) vum Woody Allen isch si 1978 as beschti Hauptdaarstelleri mit eme Oscar un eme Golden Globe uuszaichnet woore.

## Lääbe
D Keaton isch anne 1946 as Diane Hall z Los Angeles uf d Wält chuu. Si het ire Schuelabschluss an dr High School vu Santa Ana gmacht un isch druf uf s Santa Ana College un uf d University of Southern California gange, voreb si an d Oschtkischte zoogen isch, go am New Yorker Neighborhood Playhouse Schauspiil studiere.

Keaton isch dr Gebuurtsname vu ire Mueter. Si het en no irem Yydritt in d Schauspiilergwäärkschaft aagnuu, wel deert scho ne anderi Diane Hall Mitgliid gsii isch. Iri Karrieere het am Broadway aagfange, wu si vu April 1968 bis Juuli 1972 im Musical *Hair* uf dr Biini gstanden isch. Fir Ufsää het si doodmool gsoorgt, wel si si gwaigeret ghaa het, am Änd vum eerschte Akt nackig ufzdrätte. Bi dr Aarbet am Broadway het si dr Reschiseert Woody Allen chännegleert, wu ire d Roll vu dr Linda Christie in sym Stugg *Play It Again, Sam* verschafft ghaa hert. Si hän au privaat e Bezieig aagfange.

Ire Filmdebüt het d Keaton 1970 in *Liebhaber und andere Fremde* mit dr Beatrice Arthur gee. Wiichtig fir iri Karrieere isch iri Roll in *Der Pate* vum Francis Ford Coppola 1972 gsii&nbsp;– un au speeter in dr Fuurtsetzige 1974 und 1990, wu si s Gspuusi un di speeter Frau vum Michael Corleone (Al Pacino), d Kay Adams, gspiilt het.

Ire erfolgryychscht Film isch anne 1977 in dr Zämenaarbet mit irem doomoolige Lääbespaartner Woody Allen entstande: *Der Stadtneurotiker*. Fir där Film het si dr Oscar as beschti Schauspiileri iiberchuu. Si hän au no anderi Film zäme drillt. Fir dr Film *Reds* vu 1981 isch si nomool fir en Oscar nominiert woore. Anne 1993 het si chuurzfrischtig di wyybli Hauptroll in *Manhattan Murder Mystery* vum Woody Allen ibernuu, wu si däm sy doomoolig Lääbesgfeerti Mia Farrow vu iim drännt ghaa het. No dr Kumeedi *Der Club der Teufelinnen* mit dr Goldie Hawn un dr Bette Midler vu 1996 het si eerscht wider anne 2003 an friejeri Erfolg chenne aachnipfe. In *Was das Herz begehrt* isch si mit em Jack Nicholson un em Keanu Reeves voor dr Kamera gstande. Fir die Daarstellig het si ne Golden Globe iiberchuu un isch wider fir en Oscar nominiert gsii.

Ändi 1980er Joor het d Keaton au aafange sälber Reschy fiere, wie bi de Kumeedine *Entfesselte Helden* (1995) oder *Aufgelegt!* (2000). Ire Schaffen as Schauspiileri umfasst iiber 70 Brodukzioone fir Film un Fäärnsee, zletscht het me si 2024 in eme Film chenne sää. Reschy het si bi rund eme Dutzed Brodukzioone gfiert, unter andere au bi Musikvideo. Si het zwai Adoptiivchinder ghaa. Si het si im Alter vu 50&nbsp;Joor zue re Adopzioon entschiide, wu ire Vater gstoorben isch.

D Diane Keaton het vyyl Joor in ere Villa z Brentwood (Los Angeles) gwoont, wu si Meerz 2025 fir 28,9 Millioone Dollar zum Verchauf aabote het.

D Keaton isch im Oktoober 2025 im Alter vu 79 Joor gstoorbe.

## Uusglääseni Filmografy

## Uuszaichnige
**[[Oscar]]**
* 1978 **gwunne:** Beschti Hauptdaarstelleri *(Der Stadtneurotiker)*
* 1982 nominiert: Beschti Hauptdaarstelleri *(Reds)*
* 1997 nominiert: Beschti Hauptdaarstelleri *(Marvins Töchter)*
* 2004 nominiert: Beschti Hauptdaarstelleri *(Was das Herz begehrt)*

**Golden Globe Award**
* 1978 **gwunne:** Beschti Hauptdaarstelleri – Kumeedi oder Musical *(Der Stadtneurotiker)*
* 1978 nominiert: Beschti Hauptdaarstelleri – Drama *(Auf der Suche nach Mr. Goodbar)*
* 1982 nominiert: Beschti Hauptdaarstelleri – Drama *(Reds)*
* 1983 nominiert: Beschti Hauptdaarstelleri – Drama *(Der Konflikt – Du oder Beide)*
* 1985 nominiert: Beschti Hauptdaarstelleri – Drama *(Flucht zu dritt)*
* 1988 nominiert: Beschti Hauptdaarstelleri – Kumeedi oder Musical *(Baby Boom)*
* 1994 nominiert: Beschti Hauptdaarstelleri – Kumeedi oder Musical *(Manhattan Murder Mystery)*
* 1995 nominiert: Beschti Hauptdaarstelleri – Miniseerie oder Fäärnseefilm *(Amelia Earhart – Der letzte Flug)*
* 2004 **gwunne:** Beschti Hauptdaarstelleri – Kumeedi oder Musical *(Was das Herz begehrt)*

**BAFTA Award**
* 1978 **gwunne:** Beschti Hauptdaarstelleri *(Der Stadtneurotiker)*
* 1980 nominiert: Beschti Hauptdaarstelleri *(Manhattan)*
* 1983 nominiert: Beschti Hauptdaarstelleri *(Reds)*

**American Film Institute**
* 2017 **gwunne:** AFI Life Achievement Award

**Guldeni Himbeeri**
* 2008 nominiert: Schläächtschti Schauspiileri *(Von Frau zu Frau)*
* 2023 nominiert: Schläächtschti Schauspiileri *(Mack & Rita)*

**Guldeni Kamera**
* 2014: Lääbeswäärch Internazionaal

**[[Zurich Film Festival]]**
* 2014: Golden Icon Award

## Literatuur
* Diane Keaton: *DAMALS HEUTE*. btb Verlag, München 2011, ISBN 978-3-442-75277-5.
* Deborah C. Mitchell: *Diana Keaton. Artist and Icon*. MacFarland, Jefferson, N.C. 2001, ISBN 0-7864-1082-5.
* Jonathan Moor: *Diane Keaton. The Story of the Real Annie Hall*. St. Martin’s Press, New York 1989, ISBN 0-312-02903-9.

## Weblink

* 
* 
* 
* Diane Keaton bi filmreference.com
* 
* 

## Fueßnote